钦定古今图书集成/明伦汇编/氏族典/第245卷 > 张惟孝
## 钦定古今图书集成/明伦汇编/氏族典/第245卷 > 张惟孝

按《宋史张惟孝传》：“惟孝字仲友，襄阳人，通《春秋》，工骑
射。城中乱，争出关，惟孝拔剑杀数人，趋白河，见一舟
壮钜甚，急登之。开庆元年，卜居江陵，至沙市，众舟大
集，不可涉。顷有峨冠张盖从者数十，则宣抚姚希得
之弟也。令曰：‘敢有争岸者，投水中’。惟孝提剑驱左右
而出，举白旗以麾，令众船登岸，无敢乱次。干官锺蜚”
英见而异之，以告唐舜申，舜申曰：“吾故人也。”具言惟
孝平生。明日，蜚英导希得罗致之，宴仲宣楼，蜚英酒
酣曰：“有国而后有家，天下如此，将安归乎？”惟孝跃然
曰：“从公所命。”乃请《空名帖》三十以还。逾旬，以三十骑
俱拥甲士五千至，旗帜鲜明，部伍严肃，希得大喜。时
鼎、澧五州危甚，于是击鼓燿兵，不数日，众至万人，数
战俱捷。江上平，制使吕文德招之，不就而遁。或云“已
趋淮甸”，后不知所终。